《用韵再答休斋提学见赠》
明代·陈璚

尔我聚首真抟沙，诗篇转战如彭衙。
我惭凑砌瓦砾块，尔解组织云锦花。
武昌纸价顿腾踊，谬称尔我均诗家。
今晨乍闻使车起，前旌载道惊栖鸦。
时方寒沍雪片落，豆秸灰间琼瑶葩。
西江东浙品题遍，兴在溪柳并山茶。
便道过苏邑人喜，村醪迭献里鼓挝。
倏令首丘怀孔恶，痛切胸臆讵可爬。
恨不为驺赴渠去，一日俯仰三叹嗟。
东望海天渺何许，白榆历历攒红霞。

作者简介：陈璚（1440—1506）字玉汝，号诚斋，南直隶苏州府长洲（今江苏苏州）人。成化十四年（1478）进士。历官庶吉士、给事中、南京左副都御史。博学工诗，尝与杜琼、陈颀等合纂府志，有《成斋集》。